<classify> POLISI mkoani Arusha imemfukuza kazi kwa fedheha askari wake, Konstebo Paul Erasmo namba F.8683 kwa kosa la kushawishi rushwa ya Sh milioni 10 kwa watuhumiwa ili kumpatia askari, Inspekta Meshack Laiser aliyekuwa amewakamata watuhumiwa wawili wakiwa na lori la mafuta wakiyauza mtaani kinyume cha sheria.Aidha, kupitia Mkuu wa Jeshi la Polisi nchini, IGP Simon Sirro amempandisha cheo Inspekta Meshack Laizer namba E.6767 kuwa Staff Sajenti kwa kukataa rushwa ya Sh milioni 10 kutoka kwa watuhumiwa.Akizungumza na vyombo vya habari, Kamanda wa Polisi wa Mkoa, Jonathan Shana alisema Erasmo amefukuzwa kazi rasmi, kwa kosa hilo la kwenda kinyume cha kiapo cha jeshi hilo kwa kujihusisha na rushwa kinyume cha sheria.Anadaiwa kupokea Sh milioni 10 ili ampatie Laizer aliyekuwa amewakamata watuhumiwa wawili wa Kampuni ya Kuuza Mafuta ya Oryx, waliokuwa wakiuza mafuta mtaani bila kutoa risiti na kuisababishia hasara serikali. Inadaiwa kuwa baada ya kuwafikisha kituo cha polisi, waliachiwa kwa dhamana na kuwasiliana na bosi wao, ambaye alikubali kutoa kiasi hicho cha fedha ili suala hilo limalizike bila kufikishwa mahakamani.Hata hivyo, Laizer alibaini mchezo huo na kuwasiliana na maofisa wa Taasisi ya Kuzuia na Kupambana na Rushwa Takukuru Mkoa wa Arusha, ambao waliweka mtego na kumkamata askari huyo, Erasmo akiwa katika hatua ya kupokea kiasi hicho cha fedha.Katika hatua nyingine, Kamanda Shana kwa niaba ya IGP Sirro, amempandisha cheo askari Laizer kuwa Staff Sajini kutoka cheo cha Inspekta kutokana na ujasiri wake wa kukataa rushwa kiasi cha Sh milioni 10. Alisema kitendo cha kukataa rushwa ni cha kizalendo na kinapaswa kuigwa na askari wote wenye uzalendo na nchi yao.Lakini mbali na kumpandisha cheo askari Mesharck ambaye alijiunga na jeshi hili Mei 8, mwaka 1992, pia IGP amemzawadia shilingi milioni moja kwa kukataa rushwa hiyo na kuletea sifa jeshi letu, alisema Kamanda Shana.Alisema jeshi hilo, linatoa onyo kali kwa askari wake au mtu yeyote atakayejihusisha na vitendo vya rushwa kwa sababu halitamuacha salama. Aidha, alisema upelelezi utakapokamilika, watuhumiwa hao akiwemo askari huyo watapelekwa nahakamani kujibu tuhuma zinazowakabili.Hata hivyo, askari huyo Laizer mwaka jana alipandishwa cheo kutoka Koplo na kuwa Inspekta, baada ya kutoa taarifa za kukumbatiwa kwa wafanyabiashara wa mirungi mkoani hapa, jambo lililosababisha kuondolewa kwa Kamanda wa Mkoa huo, Ramadhani Nganzi.Wakati huo huo, Jeshi la Polisi mkoani Arusha, eneo la Viwandani Njiro limemkamata Tejar Sudhir Shah 40 raia wa India, kwa tuhuma za kuchakata sukari nyeupe, ambayo ni malighafi ya viwandani kinyume cha taratibu.Kwa mujibu wa Kamanda Johathan Shana, Desemba 19, mwaka huu, mtuhumiwa huyo alifikishwa Mahakama ya Hakimu Mkazi Arusha na kusomewa mashtaka manne, ambayo ni kuendesha kiwanda bila kuwa na kibali.Alitaja mashtaka mengine ni kutokuwa na kibali cha kuchakata sukari kutoka Bodi ya Sukari Tanzania, kutokuwa na kibali cha vifungashio na kuuza sukari hiyo bila kibali.Alisema baada ya kusomewa nashtaka hayo, mtuhumiwa alikiri makosa na kutiwa hatiani kwa kuhukumiwa kwenda jela miaka saba au kulipa faini ya Sh milioni 90 ambayo alilipa na kuachiwa huru.Kamanda Shana alisema pamoja na hukumu hiyo, mahakama iliamuru mitambo yote iliyokuwa ikitumika kuchakata sukari hiyo itaifishwe na kuwa mali ya serikali na imeshakabidhiwa Bodi ya Sukari.Lakini sukari yote iliyokamatwa imeamuriwa iharibiwe na tunajiandaa kuiteketeza, alisema.  <topic>: kitaifa 